Pranešimas žiniasklaidai

2022 m. kovo mėn. 9 d.

**Būsto paskolų portfelį dvigubai padidinęs Šiaulių bankas šiais metais nesitiki tokio paties tempo**

**Praėjusiais metais Šiaulių bankas pasirašė būsto paskolų sutarčių už 203 mln. eurų - beveik dvigubai daugiau nei 2020 metais. 2021 m. ketvirtąjį ketvirtį būsto paskolų pasirašyta už 50 mln. eurų (palyginimui 2020 m. tuo pačiu metu – 37 mln. eurų). Dėl Ukrainoje vykstančio karo pasekmių šiemet bankas numato nuosaikesnį būsto paskolų augimą.**

Nuo 2021 metų pradžios Šiaulių banko būsto paskolų portfelis išaugo net 53 proc. ir viršijo 454 mln. eurų. Iki rekordinių apimčių išaugusį banko paskolų portfelį lėmė sparčiai augusios gyventojų pajamos, dėl pandemijos išaugusi motyvacija keisti ar investuoti į naują būstą, pakankama būsto pasiūla.

Pasak Šiaulių banko Finansavimo paslaugų vystymo departamento produktų vadovės Dovilės Kalvaitienės, 2021-ieji išsiskyrė itin dideliu klientų aktyvumu ir sutarčių sudarymo greičiu.

Dabar, dėl Ukrainoje prasidėjusio karo ir galimų jo ekonominių padarinių, šių metų būsto paskolų rinkos perspektyvas D. Kalvaitienė vertina atsargiau. „Prasidėjus pandemijai būsto paskolų užklausų kritimas buvo staigus, dabar to momentinio poveikio dar nejaučiame - užklausų kiekis yra stabilus, klientai priimtų sprendimų dėl turto įsigijimo kol kas irgi neatšaukia, tačiau tas praėjusiais metais pastebėtas skubėjimas sumažėjo. Taip pat suprantame, kad konfliktui tęsiantis klientų nuotaikos bei prioritetai gali labiau koreguotis, ypač jei karas turės didesnės įtakos statybų sektoriui ir paveiks bendrą ekonominę situaciją“, - teigė Šiaulių banko ekspertė.

Pernai daugiausiai būsto paskolų Šiaulių bankas išdavė Vilniuje (35 proc.) ir Kaune (23 proc.). Toliau rikiuojasi, Klaipėda (9 proc.), Šiauliai (8 proc.) bei mažesnieji miestai ir miesteliai.

Remiantis Šiaulių banko duomenimis, vidutinė būsto paskola 2021 m. siekė 80,5 tūkst. eurų, o vidutinis paskolos terminas – 28 metai.

**Apie Šiaulių banką**

1992 m. įsteigtas AB Šiaulių bankas – didžiausias lietuviško kapitalo bankas, stabiliai ir nuosekliai augantis finansinis partneris, ypatingą dėmesį skiriantis verslo finansavimo ir vartojimo finansavimo sprendimams. Šiaulių bankas klientus aptarnauja 37-iuose Lietuvos miestuose. Banko akcijos įtrauktos į NASDAQ biržos Baltijos Oficialųjį prekybos sąrašą.

**Daugiau informacijos:**

Monika Rožytė, komunikacijos grupės vadovė, monika.rozyte@sb.lt, tel. +370 686 79234.